CPF ยันกากถั่วเหลืองสหรัฐฯขึ้นราคา ไร้กระทบต้นทุน หลังตุนสต็อกแน่นถึงปี 64
CPF ยันกากถั่วเหลืองสหรัฐฯขึ้นราคา ไร้กระทบต้นทุน หลังตุนสต็อกแน่นถึงปี 64
9 ก.ย. 2563

นายประสิทธิ์ บุญดวงประเสริฐ ประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า ขณะนี้กากถั่วเหลืองในชิคาโก สหรัฐอเมริกา มีระดับราคาสูงขึ้นราว 7%  แต่ไม่กระทบต้นทุนการผลิตอาหารสัตว์ของบริษัทมากนัก เนื่องจากมีสัดส่วนการใช้น้อย และ CPF ได้เก็บสต็อกกากถั่วเหลืองไว้ใช้จนถึงต้นปี 2564 แล้ว ขณะที่แนวโน้มราคาในไตรมาสแรกปีหน้า มีทิศทางลดลงจากผลผลิตที่จะออกมามากในฤดูกาลเก็บเกี่ยวที่กำลังจะมาถึง และจีนหยุดซื้อสะสม
“CPF มีการวางแผนจัดการธุรกิจเป็นอย่างดี ตั้งแต่ช่วงโควิดที่ผ่านมา โดยเฉพาะอย่างยิ่งวัตถุดิบอาหารสัตว์ที่ต้องจัดการสั่งซื้อล่วงหน้าและเป็นระบบบนพื้นฐานการจัดหาวัตถุดิบอย่างยั่งยืน ขณะที่ค่าระวางเรือในการขนส่งยังลดลงอย่างมากจากราคาน้ำมันเชื้อเพลิงที่ต่ำลง ส่งผลให้บริหารจัดการต้นทุนได้ดีขึ้นด้วย”
ด้านสถานการณ์สุกรในขณะนี้ โรค PRRS ที่เกิดขึ้นในพื้นที่บางจังหวัดชายแดนนั้น เป็นโรคที่ไม่ติดต่อสู่คน และเกิดในฟาร์มสุกรขนาดเล็ก ไม่กระทบถึงฟาร์มมาตรฐานที่มีระบบป้องกันโรคที่ดี และไม่กระทบปริมาณสุกร โดยอยู่ในการดูแลควบคุมของกรมปศุสัตว์ซึ่งเข้มงวดในด้านความปลอดภัยในอาหารอย่างเต็มที่ ผู้บริโภคสามารถรับประทานเนื้อสุกรปรุงสุกได้อย่างมั่นใจ ระดับราคาสุกรในประเทศจึงยังคงยืนแข็ง
ขณะเดียวกันระดับราคาสุกรในเวียดนามและจีนที่ก่อนหน้านี้อ่อนตัวลง ก็มีแนวโน้มขยับตัวสูงขึ้น ทำให้สถานการณ์ราคาโดยรวมอยู่ในเกณฑ์ที่ดี เชื่อมั่นพื้นฐานของ CPF ยังคงแข็งแกร่งและเติบโตได้ตามเป้าหมายที่วางไว้